SK Úradný vestník Európskej únie C 185/7

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2016/C 185/05)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„PIZZOCCHERI DELLA VALTELLINA“

EÚ č.: IT-PGI-0005-01349 – 24.6.2015

CHOP ( ) CHZO ( X )

1. Názov:

„Pizzoccheri della Valtellina“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 2.5. Cestoviny

3.2. Opis výrobku, na ktorý sa vzťahuje názov uvedený v bode 1

„Pizzoccheri della Valtellina“ sú cestoviny vyrobené zo zmesi najmenej 20 % pohánkovej múky a iných múk.

Cestoviny „Pizzoccheri della Valtellina“ sa vyrábajú a predávajú ako sušené aj čerstvé cestoviny. Cestoviny sa predávajú v týchto rôznych tvaroch: „tagliatello steso“, t. j. tenké ploché rovné pásiky rôznej dĺžky a šírky, „tagliatello avvolto“, t. j. tenké ploché pásiky rôznej dĺžky a šírky, ktoré sú stočené, a „gnocchetto“, t. j. cestoviny s charakteristickým vypuklým tvarom.

Cestoviny „Pizzoccheri della Valtellina“ sa predávajú sušené alebo čerstvé, pričom majú tieto rozmery:

Sušené Dĺžka (mm) Šírka (mm) Hrúbka (mm) Tagliatello steso 30 – 60 7 – 8 1,1 – 1,7 Gnocchetto 16 – 22 7 – 11 1,5 – 2 Tagliatello avvolto (známe ako „Tagliatella“) — 3 – 11 1 – 2,5 Čerstvé Dĺžka (mm) Šírka (mm) Hrúbka (mm) Tagliatello — 5 – 11 1,3 – 5,5

Chemicko-fyzikálne vlastnosti

Po vyrobení majú čerstvé cestoviny „Pizzoccheri della Valtellina“ polotvrdú konzistenciu, sušené cestoviny sú suché a tvrdé.

Obsah vody by nemal byť menej ako 24 % sušiny v čerstvom výrobku a nie viac ako 12,5 % sušiny v sušenom výrobku.

Organoleptické vlastnosti

Farba cestovín „Pizzoccheri della Valtellina“ je rôznych odtieňov hnedej s bledohnedými/šedými škvrnkami typickými pre pohánku.

Po uvarení v osolenej vode majú cestoviny jemnú príchuť typickú pre výrobky z pohánky a iných múk.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Zložky potrebné na výrobu cestovín „Pizzoccheri della Valtellina“ v sušenej forme:

— zmes pozostávajúca z maximálne 80 % krupice z tvrdej pšenice, ktorá sa používa buď samostatne, alebo je zmiešaná s múkou z tvrdej pšenice, a z najmenej 20 % pohánkovej múky,

— voda.

Výrobok predávaný ako čerstvý sa skladá zo:

— zmesi pozostávajúcej z maximálne 80 % z bežnej pšeničnej múky, ktorá sa používa buď samostatne, alebo je zmiešaná s bežnou krupicou z tvrdej pšenice, a z najmenej 20 % pohánkovej múky,

— voda.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky kroky výroby cestovín „Pizzoccheri della Valtellina“ sa musia uskutočniť v zemepisnej oblasti uvedenej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Čerstvý výrobok sa môže predávať vo veľkom na mieste výroby a/alebo na maloobchodnej úrovni, za podmienky, že spotrebiteľovi sú viditeľné informácie uvedené v bode 3.6. Čerstvý výrobok sa môže baliť na tácky alebo do vreciek, pričom v oboch prípadoch sa používa ochranná atmosféra.

Sušený výrobok sa balí do lepenkových škatúľ alebo vreciek a v prípade potreby sa pred balením umiestňuje do síl.

3.6. Špecifické pravidlá označovania výrobku, na ktorý sa vzťahuje registrovaný názov

Okrem informácií, ktoré sa vyžadujú na základe právnych predpisov o označovaní potravín, musí balenie cestovín „Pizzoccheri della Valtellina“ takisto obsahovať tieto údaje uvedené jasným a čitateľným písmom:

— označenie „Pizzoccheri della Valtellina“,

— skratku CHZO alebo v úplnom znení „chránené zemepisné označenie“,

— symbol EÚ.

Na balení cestovín „Pizzoccheri della Valtellina“ sa môže uvádzať informácia týkajúca sa tvaru cestovín v zmysle tabuľky v bode 3.2 (pri suchom výrobku „tagliatello steso“, „gnocchetto“ alebo „tagliatella“; pri čerstvom výrobku „tagliatello“).

Pri opise výrobku sa zakazuje pridávať k názvu „Pizzoccheri della Valtellina“ akékoľvek prívlastky, ktoré by mohli spotrebiteľa zavádzať.

Písmo, ktoré sa má použiť na označenie „Pizzoccheri della Valtellina“ na obale, je ITC Galliard s veľkosťou 8 – 35 mm.

4. Stručné vymedzenie zemepisnej oblasti

Zemepisná oblasť, v ktorej sa cestoviny „Pizzoccheri della Valtellina“ vyrábajú, je oblasť v rámci administratívnych hraníc provincie Sondrio (Lombardsko, Taliansko).

5. Súvislosť so zemepisnou oblasťou

Udelenie CHZO cestovinám „Pizzoccheri della Valtellina“ odôvodňuje dobrá povesť a obľúbenosť tohto výrobku.

V slovníku talianskeho jazyka Zingarelli (vydanie z roku 1970) sa uvádza táto definícia hesla „Pizzocchero“: „tradičné rezance typu tagliatelle, ktoré sa vyrábajú z pohánkovej múky a ktoré sú špecialitou regiónu Valtellina“.

Kultúra spojená s „Pizzoccheri della Valtellina“ vychádza z historickej prítomnosti a hojného používania pohánkovej múky, ktorá bola základnou potravinou miestnej kuchyne, keďže pohánka sa v provincii Sondrio pestovala a používala vo veľkom rozsahu.

Prvý písomný dokument, ktorý dokazuje prítomnosť pohánkovej múky v regióne Valtellina, pochádza z roku 1616, keď guvernér oblasti Valle dell’Adda v švajčiarskom kantóne Graubünden zaznamenal, že „pohánka sa pestuje hlavne na svahoch Rétskych Álp, a to najmä v okrese Teglio, pričom tieto svahy charakterizuje miernejšia klíma, keďže sú viac vystavené slnku“.

Pestovanie pohánky sa rozširovalo do roku 1800, pričom sa rozšírilo aj v chudobnejších a menej úrodných oblastiach, čo bolo možné vďaka rýchlemu dozrievaniu semienok pohánky, ktoré sa dokonale prispôsobili alpským podmienkam. Obchodná situácia sa zmenila v prospech iných plodín po tom, ako bol región Valtellina pripojený k Lombardsko-benátskemu kráľovstvu. V súčasnosti sa pohánka v provincii Sondrio stále pestuje na celkovej ploche približne 20 hektárov. Používa sa na vlastnú spotrebu a na priamy predaj spotrebiteľom.

Výroba cestovín „Pizzoccheri della Valtellina“ súvisí s tradíciou pestovania pohánky v tomto údolí, z čoho vyplýva prepojenie s provinciou Sondrio. Prvé nepriame svedectvo o výrobe cestovín „Pizzoccheri della Valtellina“ v provincii Sondrio sa nachádza v historických testamentoch, kde sa uvádza inventár majetku: „… una scarella per li Pizzoccheri e il rodelino per li ravioli“ (dokument z roku 1750) a „… le resene per li Pizzoccheri“ (1775). Je preto možné predpokladať, že výroba a konzumácia cestovín „Pizzoccheri della Valtellina“ sa môže datovať aj skôr než od prvej polovice osemnásteho storočia. V ďalších storočiach vzniklo väčšie množstvo písomných dokladov, vďaka ktorým je prepojenie medzi výrobkom a územím provincie Sondrio zjavnejšie.

V knihe Emilia Montorfana Storia e Tradizioni nella Cucina Lariana (Xenia, 1987) sa spomína Valtellina a osobitne obec Teglio, ktorá sa uvádza ako domov týchto cestovín, pre ktoré je typické použitie pohánky. Názov „Pizzoccheri della Valtellina“ sa uvádza aj v predhovore Ettoreho A. Albertoniho, regionálneho radcu Lombardska pre kultúrne záležitosti, identitu a autonómiu, ku knihe Ady Ferrariovej Milano e la Rai un incontro mancato? s podtitulom Luci e ombre di una capitale di transazione (1945 – 1977) (Franco Angeli, 2002). V rámci reflexie poznatkov, výskumu, propagácie a zhodnotenia miestnych daností regiónu sa cestoviny „Pizzoccheri della Valtellina“ spomínajú ako príklad typického výrobku a ako vyjadrenie kultúry danej oblasti.

Historické texty a literatúra o regióne Valtellina svedčia o blízkom spojení cestovín „Pizzoccheri della Valtellina“ s miestnymi historickými udalosťami, tradíciami a gastronómiou zemepisnej oblasti, z ktorej výrobok pochádza.

Miestni považujú výrobu cestovín „Pizzoccheri della Valtellina“ za tradičnú činnosť, ktorá je spojená s ich vlastnou históriou a kultúrou. Stačí si uvedomiť, že tento špecifický typ cestovín sa podáva spolu s viacerými potravinami, ktoré sa vyrábajú z plodín a výrobkov typických pre región Valtellina (maslo, syr, zelenina ako napr. hlávkový kel, zemiaky a pod.)

V turistických sprievodcoch a publikáciách sa cestoviny „Pizzoccheri della Valtellina“ spomínajú ako typické rezance vyrobené z pohánky (Guida della Valtellina, ktorý uverejnila sekcia Talianskeho alpského klubu pre oblasť Valtellina v roku 1873; Cucina di valle e di montagna, v Mondo popolare in Lombardia Sondrio e il suo territorio, Miláno 1995).

Cestoviny „Pizzoccheri della Valtellina“ spadajú do kategórie cestovín provincie Sondrio, pričom sú na zozname tradičných agropotravinárskych výrobkov regiónu Lombardsko (Úradný vestník regiónu Lombardsko, 21.4.2000, 5. mimoriadna príloha k č. 16).

Sušené cestoviny „Pizzoccheri della Valtellina“ možno nájsť v mnohých talianskych supermarketoch.

Cestoviny „Pizzoccheri della Valtellina“ sú typické pre provinciu Sondrio, pričom nemajú len hospodársku, ale aj kultúrnu hodnotu, keďže pre miestnych sú skutočne známym pojmom súvisiacim s tradíciami a oslavujú sa na rôznych trhoch vrátane najslávnejšieho „Pizzocchero d’Oro“, ktorý sa koná v Tegliu.

Cestoviny „Pizzoccheri della Valtellina“ sa navyše vystavovali na 99. veľtrhu Bitto, ktorý sa konal od 12. do 15. októbra 2006 popri iných typických agropotravinárskych výrobkoch z oblasti Valtellina, ako sú vína, syry, jablká a bresaola.

Cestoviny „Pizzoccheri della Valtellina“ boli vždy súčasťou prezentácie a propagácie regiónu Valtellina zo strany rôznych inštitúcií, miestnych úradov, organizácií výrobcov a organizácií zameraných na turizmus.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Ministerstvo začalo vnútroštátne námietkové konanie v súvislosti s uverejnením návrhu na uznanie chráneného zemepisného označenia „Pizzoccheri della Valtellina“ v Úradnom vestníku Talianskej republiky č. 50 z 29. februára 2012.

Konsolidovaný text špecifikácie výrobku je dostupný na internete: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo:

prejdite priamo na domovskú stránku ministerstva poľnohospodárskej, potravinárskej a lesníckej politiky (www.politicheagricole.it), kliknite na časť „Prodotti DOP IGP“ (v pravom hornom rohu obrazovky) a ďalej na časť „Prodotti DOP IGP STG“ (na ľavej strane obrazovky) a nakoniec na časť „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.